Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία επιτρέπεται στα κράτη μέλη να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής έντασης εργατικού δυναμικού σύμφωνα με τη διαδικασία που προβλέπεται στο άρθρο 28, παράγραφος 6, της οδηγίας 77/388/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Προκειμένου να δώσει συνέχεια στα συμπεράσματα του Ευρωπαϊκού Συμβουλίου της Βιέννης της 11ης και 12ης Δεκεμβρίου 1998 μετά τη διαπίστωση της σοβαρότητας του προβλήματος της ανεργίας, το Συμβούλιο εξέδωσε την οδηγία 1999/85/CE [1] της 22ας Οκτωβρίου 1999, που παρέχει στα κράτη μέλη που το επιθυμούν τη δυνατότητα να εφαρμόσουν δοκιμαστικά τη λειτουργία και τα αποτελέσματα - όσον αφορά τη δημιουργία θέσεων εργασίας - ενός μειωμένου συντελεστή ΦΠΑ στις υπηρεσίες υψηλής έντασης εργασίας που δεν απαριθμούνται στο παράρτημα Θ της οδηγίας 77/388/ΕΟΚ [2]. Η οδηγία 1999/85/CE τροποποιεί την οδηγία 77/388/ΕΟΚ, προσθέτοντας μία νέα παράγραφο 6 στο άρθρο 28 η οποία αναφέρει προσωρινές παρεκκλίσεις.

[1] ΕΕ L 277 της 28.10.1999, σ. 34.

[2] ΕΕ L 145 της 13.06.1977, σ. 1. Οδηγία που τροποποιήθηκε τελευταία από την οδηγία 99/85/ΕΚ (ΕΕ L 277 της 28.10.1999, σ. 34).

2. Σκοπός αυτής της νέας διάταξης είναι η θέσπιση της διαδικασίας που επιτρέπει στα κράτη μέλη να πειραματιστούν σχετικά με τα αποτελέσματα της μείωσης του συντελεστή ΦΠΑ στις υπηρεσίες υψηλής έντασης εργατικού δυναμικού. Η απόφαση σχετικά με την πραγματοποίηση ή μη του πειράματος ανήκει επομένως αποκλειστικά σε κάθε κράτος μέλος, διότι μόνο αυτό είναι σε θέση να εκτιμήσει τη σκοπιμότητα αυτού του πειράματος στον τομέα που θα προσδιορίσει.

3. Αυτή η δοκιμαστική εφαρμογή, η οποία προβλέπεται για τρία έτη, θα αξιολογηθεί από την Επιτροπή ως προς την αποτελεσματικότητά της για τη δημιουργία θέσεων εργασίας και ως προς την αποδοτικότητά της όσον αφορά τις συνέπειες στο ίδιο το καθεστώς ΦΠΑ, με βάση μία έκθεση που θα καταρτίσει κάθε κράτος μέλος που εφάρμοσε δοκιμαστικά αυτό το μέτρο.

Οι υπηρεσίες που μπορούν να υπαχθούν σ'αυτό το μέτρο πρέπει να πληρούν υποχρεωτικά τους όρους που καθορίζει η οδηγία. Εξάλλου, τα κράτη μέλη που συμμετέχουν στη δοκιμαστική αυτή εφαρμογή πρέπει να επιλέξουν υποχρεωτικά από τον κατάλογο των επιλέξιμων υπηρεσιών με το μειωμένο συντελεστή ο οποίος περιλαμβάνεται στο παράρτημα Κ της οδηγίας 77/388/ΕΟΚ.

4. Τα κράτη μέλη που επιθυμούν να εισαγάγουν αυτό το μέτρο πρέπει να ενημερώσουν σχετικά την Επιτροπή πριν από την 1η Νοεμβρίου1999, σύμφωνα με τη διαδικασία και τους όρους που προβλέπονται στο άρθρο 1 της οδηγίας 1999/85/CE.

5. Τα κράτη μέλη που υπέβαλαν αίτηση σύμφωνα με αυτή τη διαδικασία και υπό τους όρους που καθορίζει η οδηγία παρέχοντας κυρίως τα στοιχεία που είναι χρήσιμα για την αξιολόγηση, είναι τα εξής :

1) Το Βασίλειο του Βελγίου για δύο τομείς, οι οποίοι αναφέρονται στα σημεία 1 και 2 του παραρτήματος Κ της οδηγίας 77/388/ΕΟΚ:

- μικρές επισκευές :

α) ποδηλάτων,

β) υποδημάτων και δερματίνων ειδών,

γ) ενδυμάτων και υφασμάτων ειδών οικιακής χρήσης (συμπεριλαμβανομένων της επιδιόρθωσης και της μετατροπής).

- Ανακαίνιση και επισκευή ιδιωτικών κατοικιών άνω των 5 ετών, εξαιρουμένων των υλικών που αποτελούν σημαντικό μέρος της αξίας της παροχής.

2) Η Ελληνική Δημοκρατία για δύο τομείς, που αναφέρονται στο σημείο 1, τελευταία περίπτωση, και στο σημείο 4 του παραρτήματος Κ της οδηγίας 77/388/ΕΟΚ:

- επιδιόρθωση και μετατροπή ενδυμάτων και υφασμάτων ειδών οικιακής χρήσης,

- κατ'οίκον φροντίδες.

3) Το Βασίλειο της Ισπανίας για δύο τομείς, που αναφέρονται στα σημεία 2 και 5 του παραρτήματος Κ της οδηγίας 77/388/ΕΟΚ:

- επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής,

- κομμώσεις.

4) Η Γαλλική Δημοκρατία για τρεις τομείς, που αναφέρονται στα σημεία 2, 3 και 4 του παραρτήματος Κ της οδηγίας 77/388/ΕΟΚ:

- εργασίες σε ακίνητα, εξαιρουμένων των εργασιών κατασκευής, σε κατοικίες που έχουν αποπερατωθεί πριν από τουλάχιστον 2 έτη.

Κατ'οίκον υπηρεσίες σε πρόσωπα :

- καθαρισμός υαλοπινάκων και ιδιωτικών κατοικιών,

- κατ'οίκον φροντίδες (π.χ. οικιακή βοήθεια και φροντίδα παιδιών, ηλικιωμένων, ασθενών ή αναπήρων).

5) Η Ιταλική Δημοκρατία για δύο τομείς που αναφέρονται στα σημεία 2 και 4 του παραρτήματος Κ της οδηγίας 77/388/ΕΟΚ:

- ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής,

- κατ'οίκον φροντίδες (π.χ. οικιακή βοήθεια και φροντίδα παιδιών, ηλικιωμένων, ασθενών ή αναπήρων, καθώς και τοξικομανών, ασθενών AIDS, απροσάρμοστων νέων, κλπ. ....).

6) Το Μεγάλο Δουκάτο του Λουξεμβούργου για τρεις τομείς, που αναφέρονται στα σημεία 1, 3 και 5 του παραρτήματος K της οδηγίας 77/388/ΕΟΚ:

- μικρές επισκευές :

α) ποδηλάτων,

β) υποδημάτων και δερματίνων ειδών,

γ) ενδυμάτων και υφασμάτων ειδών οικιακής χρήσης (συμπεριλαμβανομένων της επιδιόρθωσης και της μετατροπής).

- Καθαρισμός υαλοπινάκων και καθαρισμός ιδιωτικών κατοικιών.

- Κομμώσεις.

7) Το Βασίλειο των Κάτω Χωρών για τρεις τομείς, που αναφέρονται στα σημεία 1, 2 και 5 του παραρτήματος Κ της οδηγίας 77/388/ΕΟΚ:

- μικρές επισκευές :

α) ποδηλάτων,

β) υποδημάτων και δερματίνων ειδών,

γ) ενδυμάτων και υφασμάτων ειδών οικιακής χρήσης (συμπεριλαμβανομένων της επιδιόρθωσης και της μετατροπής).

- Ανακαίνιση και επισκευή, που πραγματοποιούνται αποκλειστικά από ελαιοχρωματιστές και σοβατζήδες, ιδιωτικών κατοικιών άνω των 15 ετών, εξαιρουμένων των υλικών που αποτελούν σημαντικό μέρος της αξίας της παροχής.

- Κομμώσεις.

8) Η Πορτογαλική Δημοκρατία για δύο τομείς που αναφέρονται στα σημεία 2 και 4 του παραρτήματος Κ της οδηγίας 77/388/ΕΟΚ :

- ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής.

- Κατ'οίκον φροντίδες.

9) Το Ηνωμένο Βασίλειο για ένα τομέα που αναφέρεται στο σημείο 2 του παραρτήματος Κ της οδηγίας 77/388/ΕΟΚ, αλλά αποκλειστικά για το νησί Μαν:

- ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής.

αξιολογηση απο την επιτροπη

Η Επιτροπή είναι της γνώμης ότι όλες οι αιτήσεις υποβλήθηκαν βάσει της διαδικασίας και σύμφωνα με τους όρους που προβλέπονται στο άρθρο 1 της οδηγίας 1999/85/ΕΚ.

Εξάλλου, υπάρχουν τρεις αιτήσεις για τη χορήγηση της έγκρισης για την εφαρμογή, κατ' εξαίρεση, μειωμένου συντελεστή σε υπηρεσίες που ανήκουν στις τρεις κατηγορίες του παραρτήματος Κ. Σε κάθε μία από τις τρεις περιπτώσεις, η Επιτροπή θεωρεί ότι η μείωση του συντελεστή στον τρίτο από τους επιλεγέντες τομείς μπορεί να έχει ασήμαντη μόνο οικονομική επίπτωση. Συνεπώς είναι της γνώμης να προτείνει να επιτραπεί στα τρία κράτη μέλη που υπέβαλαν αυτή την αίτηση να εφαρμόσουν μειωμένο συντελεστή Φ.Π.Α στους τομείς που ανέφεραν.

Το Ηνωμένο Βασίλειο υπέβαλε αίτηση για την εφαρμογή μειωμένου συντελεστή για εργασίες σε ακίνητα αποκλειστικά στο νησί Μαν. Δυνάμει του άρθρου 299 παράγραφος 6, στοιχείο γ) (πρώην 227) της συνθήκης, αυτό το νησί αποτελεί μέρος του εδάφους της Ευρωπαϊκής Κοινότητας μόνο στο μέτρο που είναι απαραίτητο για να διασφαλισθεί η εφαρμογή του καθεστώτος που προβλέπεται από τη συνθήκη σχετικά με την προσχώρηση του Ηνωμένου Βασιλείου της Μεγάλης Βρετανίας.

Ως εκ τούτου σε ότι αφορά τον Φ.Π.Α, το άρθρο 3 παράγραφος 4 της οδηγίας 77/388/ΕΟΚ προβλέπει ότι λαμβανομένων υπόψη των συμβάσεων και συνθηκών που έχει συνάψει με το Ηνωμένο Βασίλειο της Μεγάλης Βρετανίας και Βόρειας Ιρλανδίας, το νησί Μαν δεν θεωρείται, για τους σκοπούς της εφαρμογής αυτής της οδηγίας, ως τρίτο έδαφος.

Η υποβληθείσα αίτηση αφορά υπηρεσίες που παρέχονται σε ακίνητο στον τόπο όπου ευρίσκεται το ακίνητο. Σ' αυτή την περίπτωση, η εφαρμογή μειωμένου συντελεστή σ' αυτές τις υπηρεσίες δεν ενέχει συνεπώς τον κίνδυνο στρέβλωσης του ανταγωνισμού. Λόγω των ειδικών εδαφικών κανόνων που διέπουν το καθεστώς αυτού του νησιού, η Επιτροπή είναι της γνώμης να προταθεί η έγκριση της εφαρμογής μειωμένου συντελεστή αποκλειστικά στο νησί Μαν, κατ' εξαίρεση. Σ' σχέση με τις άλλες περιοχές των Κρατών Μελών στις οποίες εφαρμόζεται πλήρως η Συνθήκη και η Οδηγία 77/388/ΕΟΚ, ένα τέτοιο βήμα δεν μπορεί να παρθεί χωρίς να θιγεί η αρχή της εφαρμογής ενιαίων συντελεστών σε ένα Κράτος Μέλος. Αυτή η αρχή μπορεί να αντληθεί από την Απόφαση του Συμβουλίου 81/890/ΕΟΚ της 3ης Νοεμβρίου 1981 (ΟJ .L 322 της 11.11.81, σελίδα 40: παρέκκλισης η οποία βασίζεται απ' ευθείας στο παλαιότερο άρθρο 99 της Συνθήκης εξουσιοδοτώντας την Ιταλία να εφαρμόζει μηδενικό συντελεστή Φ.Π.Α στις επιχειρήσεις ανακούφισης των θυμάτων των σεισμών στις Ιταλικές περιοχές της Campania καί της Basilicata ) καί όπως αυτή επιβεβαιώθηκε από την απόφαση τού Δικαστηρίου της 21 Φεβρουαρίου 1989, υπόθεση 203/87, Επιτροπή v Ιταλία (Συλλογή Νομολογίας του Δικαστηρίου, σελίδα 371 ) σε σχέση με την παράνομη παράταση τής παρέκκλισης, η οποία εγκρίθηκε από την πιο πάνω αναφερθείσα Απόφαση τού Συμβουλίου.

παρατηρησεισ επι των αρθρων

Άρθρο 1

Σκοπός αυτού του άρθρου είναι να παράσχει τη δυνατότητα, σύμφωνα με το άρθρο 28 παράγραφος 6 της οδηγίας 77/388/ΕΟΚ, στα κράτη μέλη που απαριθμούνται σ' αυτό να εφαρμόσουν επί χρονική περίοδο μέχρι τριών ετών από την 1η Ιανουαρίου 2000 έως τις 31 Δεκεμβρίου 2002, τους μειωμένους συντελεστές που προβλέπονται στο άρθρο 12 παράγραφος 3 στοιχείο α), τρίτο εδάφιο, στις υπηρεσίες για τις οποίες υπέβαλαν αίτηση σύμφωνα με την προβλεπόμενη διαδικασία και οι οποίες αναφέρονται ονομαστικά.

Δεδομένου ότι το μέτρο αυτό είναι δοκιμαστικό, πρέπει να περιοριστεί, για τα κράτη μέλη, σε σταθερή τριετή περίοδο, από την 1η Ιανουαρίου 2000 έως τις 31 Δεκεμβρίου 2002, προκειμένου να αξιολογηθεί και να ληφθούν εν συνεχεία τα απαραίτητα μέτρα.

Άρθρο 2

Το παρόν άρθρο επιβάλλει στα κράτη μέλη που έχουν εφαρμόσει αυτό το μέτρο να καταρτίσουν λεπτομερή έκθεση σχετικά με την εφαρμογή του και τα αποτελέσματά του στην απασχόληση. Αυτή η έκθεση θα επιτρέψει να αξιολογηθεί η δοκιμαστική εφαρμογή του μέτρου και να συναχθούν συμπεράσματα για το μέλλον.

Άρθρα 3 έως 4

Τα άρθρα αυτά προβλέπουν τα μέτρα έναρξης ισχύος της οδηγίας.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

με την οποία επιτρέπεται στα κράτη μέλη να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής έντασης εργατικού δυναμικού σύμφωνα με τη διαδικασία που προβλέπεται στο άρθρο 28, παράγραφος 6, της οδηγίας 77/388/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

την οδηγία 77/388/ΕΟΚ [3], όπως τροποποιήθηκε τελευταία από την οδηγία 1999/85/CE [4], και ιδίως το άρθρο 28 παράγραφος 6,

[3] ΕΕ L 145 της 13.06.1977, σ. 1.

[4] ΕΕ L 277 της 28.10.1999, σ. 34.

την πρόταση της Επιτροπής [5],

[5] ΕΕ C της, σ. .

Εκτιμώντας τα εξής :

(1) Δυνάμει του άρθρου 28 παράγραφος 6 της οδηγίας 77/388/ΕΟΚ, το Συμβούλιο, αποφασίζοντας ομόφωνα πρόταση της Επιτροπής, μπορεί να επιτρέπει σε ένα κράτος μέλος που υποβάλει αίτηση σύμφωνα με τη διαδικασία και τους όρους που προβλέπονται στο άρθρο αυτό, να εφαρμόσει μειωμένο συντελεστή Φ.Π.Α για ορισμένες υπηρεσίες υψηλής έντασης εργατικού δυναμικού.

(2) Οι συγκεκριμένες υπηρεσίες πρέπει αφενός να πληρούν τους όρους που προβλέπονται από την οδηγία, αφετέρου να αναφέρονται στο παράρτημα Κ της ίδιας οδηγίας.

(3) Πρόκειται για δοκιμαστικό μέτρο που περιορίζεται σε μέγιστη χρονική περίοδο τριών ετών μεταξύ της 1ης Ιανουαρίου 2000 και της 31ης Δεκεμβρίου 2002.

(4) Ωστόσο, η εισαγωγή μείωσης του συντελεστή Φ.Π.Α για συγκεκριμένες κατηγορίες θα μπορούσε να έχει αρνητικές επιπτώσεις στην ομαλή λειτουργία της εσωτερικής αγοράς και τη φορολογική ουδετερότητα· ενδείκνυται, συνεπώς, να προβλεφθεί διαδικασία έγκρισης για σαφώς καθορισμένη και πλήρη περίοδο τριών ετών, σε προαιρετική βάση για τα κράτη μέλη, και να περιοριστεί αυστηρά το πεδίο εφαρμογής του μέτρου αυτού προκειμένου να διαφυλαχθεί ο επαληθεύσιμος και περιορισμένος χαρακτήρας του.

(5) Λόγω του δοκιμαστικού χαρακτήρα του μέτρου, θα πρέπει να διεξαχθεί αναλυτική αξιολόγηση των επιπτώσεών του όσον αφορά τη δημιουργία θέσεων εργασίας και την αποδοτικότητα από τα κράτη μέλη που το εφαρμόζουν και από την Επιτροπή.

(6) Τα κράτη μέλη που υπέβαλαν αίτηση τήρησαν τη διαδικασία και τις προβλεπόμενες από την οδηγία προϋποθέσεις.

(7) Τρία κράτη μέλη, η Γαλλική Δημοκρατία, το Μεγάλο Δουκάτο του Λουξεμβούργου και το Βασίλειο των Κάτω Χωρών υπέβαλαν αίτηση για έγκριση κατ' εξαίρεση εφαρμογής μειωμένου συντελεστή σε υπηρεσίες που ανήκουν σε τρεις κατηγορίες του παραρτήματος Κ σε καθεμία από τις τρεις περιπτώσεις, η μείωση του συντελεστή στον τρίτο από τους επιλεγέντες τομείς θα έχει ασήμαντη οικονομική επίπτωση.

(8) Το Ηνωμένο Βασίλειο υπέβαλε αίτηση για την εφαρμογή μειωμένου συντελεστή για εργασίες σε ακίνητα αποκλειστικά στο νησί Μαν. Λαμβανομένων υπόψη αφενός των ειδικών εδαφικών κανόνων που διέπουν το καθεστώς αυτού του νησιού, και ιδίως του άρθρου 299 παράγραφος 6, στοιχείο γ) (πρώην 227) της συνθήκης, καθώς και της συνθήκης για την προσχώρηση του Ηνωμένου Βασιλείου της Μεγάλης Βρετανίας και του άρθρου 3 παράγραφος 4 της οδηγίας 77/388/ΕΟΚ, αφετέρου των κανόνων περί του τόπου των υπηρεσιών που παρέχονται σε ακίνητο οι οποίοι διασφαλίζουν τη φορολόγηση στον τόπο όπου ευρίσκεται το ακίνητο, η εφαρμογή μειωμένου συντελεστή σ' αυτές τις υπηρεσίες δεν ενέχει τον κίνδυνο στρέβλωσης του ανταγωνισμού. Ωστόσο, η εφαρμογή μειωμένου συντελεστή αποκλειστικά στο νησί Μαν μπορεί να εγκριθεί μόνο κατ' εξαίρεση. Σε σχέση με τις άλλες περιοχές των Κρατών Μελών στις οποίες η Συνθήκη και η Οδηγία 77/388/ΕΟΚ είναι πλήρως εφαρμόσιμες, διότι υπό άλλες περιστάσεις, αυτή η δυνατότητα δεν θα μπορούσε να προβλεφθεί χωρίς τον κίνδυνο να θιγεί η αρχή των ενιαίων συντελεστών σε ένα κράτος μέλος.

(9) Εξάλλου, τα άλλα κράτη μέλη ενημερώθηκαν σχετικά με τις διάφορες αιτήσεις έγκρισης.

(10) Η απόφαση αυτή, τέλος, δεν θα έχει επιπτώσεις για τους ιδίους πόρους ΦΠΑ των Ευρωπαϊκών Κοινοτήτων.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο πρώτο

Σύμφωνα με το άρθρο 28 παράγραφος 6 της οδηγίας 77/388/ΕΟΚ, επιτρέπεται στα κατωτέρω κράτη μέλη να εφαρμόσουν για μεγίστη χρονική περίοδο τριών ετών μεταξύ 1ης Ιανουαρίου 2000 και 31ης Δεκεμβρίου 2002, τους μειωμένους συντελεστές που προβλέπονται στο άρθρο 12 παράγραφος 3, στοιχείο α), τρίτο εδάφιο, για τις υπηρεσίες για τις οποίες υπέβαλαν αίτηση σύμφωνα με την προβλεπόμενη διαδικασία και οι οποίες αναφέρονται ονομαστικά :

1) Το Βασίλειο του Βελγίου για τους τομείς, οι οποίοι αναφέρονται στα σημεία 1 και 2 του παραρτήματος Κ της οδηγίας 77/388/ΕΟΚ :

- μικρές επισκευές :

α) ποδηλάτων,

β) υποδημάτων και δερματίνων ειδών,

γ) ενδυμάτων και υφασμάτων ειδών οικιακής χρήσης (συμπεριλαμβανομένων της επιδιόρθωσης και της μετατροπής).

- Ανακαίνιση και επισκευή ιδιωτικών κατοικιών άνω των 5 ετών, εξαιρουμένων των υλικών που αποτελούν σημαντικό μέρος της αξίας της παροχής.

2) Η Ελληνική Δημοκρατία για τους τομείς, που αναφέρονται στο σημείο 1, τελευταία περίπτωση, και στο σημείο 4 του παραρτήματος Κ της οδηγίας 77/388/ΕΟΚ :

- επιδιόρθωση και μετατροπή ενδυμάτων και υφασμάτων ειδών οικιακής χρήσης,

- κατ'οίκον φροντίδες.

3) Το Βασίλειο της Ισπανίας για τους τομείς, που αναφέρονται στα σημεία 2 και 5 του παραρτήματος Κ της οδηγίας 77/388/ΕΟΚ :

- επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής,

- κομμώσεις.

4) Η Γαλλική Δημοκρατία για τους τομείς, που αναφέρονται στα σημεία 2, 3 και 4 του παραρτήματος Κ της οδηγίας 77/388/ΕΟΚ :

- εργασίες σε ακίνητα, εξαιρουμένων των εργασιών κατασκευής, σε κατοικίες που έχουν αποπερατωθεί πριν από τουλάχιστον 2 έτη,

- κατ'οίκον φροντίδες,

- καθαρισμός υαλοπινάκων και ιδιωτικών κατοικιών.

5) Η Ιταλική Δημοκρατία για τους τομείς που αναφέρονται στα σημεία 2 και 4 του παραρτήματος Κ της οδηγίας 77/388/ΕΟΚ :

- ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής,

- κατ'οίκον φροντίδες.

6) Το Μεγάλο Δουκάτο του Λουξεμβούργου για τους τομείς, που αναφέρονται στα σημεία 1, 3 και 5 του παραρτήματος K της οδηγίας 77/388/ΕΟΚ :

- μικρές επισκευές :

α) ποδηλάτων,

β) υποδημάτων και δερματίνων ειδών,

γ) ενδυμάτων και υφασμάτων ειδών οικιακής χρήσης (συμπεριλαμβανομένων της επιδιόρθωσης και της μετατροπής).

- Κομμώσεις.

- Καθαρισμός υαλοπινάκων και καθαρισμός ιδιωτικών κατοικιών.

7) Το Βασίλειο των Κάτω Χωρών για τους τομείς, που αναφέρονται στα σημεία 1, 2 και 5 του παραρτήματος Κ της οδηγίας 77/388/ΕΟΚ :

- μικρές επισκευές :

α) ποδηλάτων,

β) υποδημάτων και δερματίνων ειδών,

γ) ενδυμάτων και υφασμάτων ειδών οικιακής χρήσης (συμπεριλαμβανομένων της επιδιόρθωσης και της μετατροπής).

- Κομμώσεις.

- Ανακαίνιση και επισκευή, που πραγματοποιούνται αποκλειστικά από ελαιοχρωματιστές και σοβατζήδες, ιδιωτικών κατοικιών άνω των 15 ετών, εξαιρουμένων των υλικών που αποτελούν σημαντικό μέρος της αξίας της παροχής.

8) Η Πορτογαλική Δημοκρατία για τους τομείς που αναφέρονται στα σημεία 2 και 4 του παραρτήματος Κ της οδηγίας 77/388/ΕΟΚ :

- ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής.

- κατ'οικον φροντίδες.

9) Το Ηνωμένο Βασίλειο για ένα τομέα που αναφέρεται το σημείο 2 του παραρτήματος Κ της οδηγίας 77/388/ΕΟΚ, αλλά αποκλειστικά για το νησί Μαν :

- ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής.

Άρθρο 2

Τα κράτη μέλη που αναφέρονται ανωτέρω στο άρθρο 1 καταρτίζουν, πριν από την 1η Οκτωβρίου 2002, αναλυτική έκθεση που περιέχει συνολική αξιολόγηση της αποτελεσματικότητας του μέτρου, κυρίως όσον αφορά τη δημιουργία θέσεων εργασίας και την αποδοτικότητα, την οποία γνωστοποιούν στην Επιτροπή.

Άρθρο 3

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση εφαρμόζεται από την 1η Ιανουαρίου 2000 και παύει να ισχύει στις 31 Δεκεμβρίου 2002.

Άρθρο 4

Η παρούσα οδηγία απευθύνεται στα κράτη μέλη που αναφέρονται στο άρθρο 1.

Βρυξέλλες, [&]

Για το Συμβούλιο

Ο Πρόεδρος